《雪中书怀歌和范平仲韵奉寄黄陈二亲》
明代·朱同

几年不见腊前雪，今复三日迷长空。六出微茫眇毫发，堕地化长冰珑松。

大钧播物本无意，妙巧如此岂人工。赫日三伏间，铄石金为融。

宇宙炎炎净无滓，那有许物留苍穹。彻夜春蚕声，寒重顽无风。

晓视漫漫玉满界，琪树冰柱交玲珑。已喜万古烦歊尽，并长一色乾坤同。

山禽苦寒下庭除，此岂有意投樊笼。燮理当圣明，三白知年丰。

黄竹苍梧事已往，郑田周鼎何时穷。置此勿复陈，忧心易忡忡。

故山早梅冻未开，谁肯乘兴探芳丛。黄陈齐名世稀有，祗共清樽拥炉红。

我欲策蹇驴，路危梁不通。凭栏长诗寄远目，赓酬细味毋匆匆。

作者简介：徽州府休宁人，字大同，号朱陈村民，又号紫阳山樵。朱升子。洪武中举明经，官至礼部侍郎。有文武才，工图绘，时称三绝。坐事死。著有《覆瓿集》。